Raad beslis in offisier se guns wat honde aan diens onttrekFoto ter illustrasie van die SAPD se honde-eenheid. Solidariteit het aangekondig die bedingingsraad vir die veiligheid-en-sekuriteitsektor (SSSBC) het Woensdag in sy guns beslis in die saak waarin hy ŉ lid van die polisie se honde-eenheid in Kaapstad verteenwoordig het. Kol. Ivan Myers is vroeër onregmatig en sonder vergoeding geskors omdat hy geweier het om opdragte uit te voer wat hom skuldig sou maak aan dieremishandeling. Volgens Ettienne Pio, Solidariteit-prosedeerder in Bellville, was Myers die afgelope 19 jaar die eenheid se bevelvoerder en ŉ geakkrediteerde patrolliehondhanteerder. “Solidariteit het ŉ geskil oor onbillike arbeidspraktyk aanhangig gemaak oor die dissiplinêre stappe wat gedoen is toe Myers sonder vergoeding vir ŉ tydperk van een maand geskors is op grond van ŉ aantal klagte wat daarmee verband hou dat hy geweier het om ou en sieklike honde weer operasioneel te ontplooi,” sê Pio. Die SSSBC het beslis Myers se besluit om die honde aan diens te onttrek was geregverdig en redelik en dit was duidelik uit die mediese verslae dat al die honde uiteindelik “onttrek” is op grond van hul ouderdom en mediese toestande wat met ouderdom geassosieer word. Volgens Pio het Myers in 2018 herhaaldelik sy kommer teenoor die polisie uitgespreek oor sewe honde wat nie meer vir diens geskik was nie. “Dit is nie die eerste keer dat Myers sy loopbaan op die spel plaas vir die welstand van sy honde nie. Hierdie klagte is maar een voorbeeld van die talle beroepsnadele waaraan hy onderwerp is,” sê Pio. Myers is in ŉ interne dissiplinêre verhoor vrygespreek en die voorsitter het bevind dat die klagte teen Myers moontlik die gevolg van kwaadwillige en wraaksugtige optrede van die klaer was.